KOMISSION TIEDONANTO neuvoston puoltavaa lausuntoa ja EHTY-komitean kuulemista koskeva pyyntö, ETHY:n perustamissopimuksen 95 artiklan nojalla, koskien luonnosta KOMMISSION PÄÄTÖKSEKSI Venäjän federaatiosta tuotavia tiettyjä terästuotteita koskevien tiettyjen rajoitusten hallinnosta 12 päivänä syyskuuta 1997 tehdyn komission päätöksen N:o 2136/97/EHTY muuttamisesta

PERUSTELUT

Euroopan hiili- ja teräsyhteisö ja Venäjän federaatio tekivät kumppanuuden perustamisesta Euroopan yhteisöjen ja niiden jäsenvaltioiden sekä Venäjän federaation kesken tehdyn kumppanuus- ja yhteistyösopimuksen yhteydessä lokakuussa 1997 alakohtaisen sopimuksen tiettyjen terästuotteiden kaupasta, jäljempänä 'terässopimus'. Terässopimuksella luotiin perusta kahdenvälisen teräskaupan asteittaiselle ja ehdolliselle vapauttamiselle.

Terässopimukseen on liitetty useita julistuksia, jotka ovat sen erottamaton osa. Erityisesti julistuksessa nro 3 määrätään, että sopimuspuolet sopivat siitä, että ne eivät sovella toisen sopimuspuolen suhteen määrällisiä rajoituksia, tulleja, maksuja tai muita samankaltaisia toimenpiteitä rautaperäisten jätteiden ja romun vientiin.

Tästä sitoumuksesta huolimatta Venäjän federaation hallitus antoi 16. huhtikuuta 1999 säädöksen, jolla otettiin käyttöön kuudeksi kuukaudeksi 15 prosentin tulli (yhdessä 15 euroa tonnilta -vähimmäismäärän kanssa) rauta- ja teräsperäisten jätteiden ja romun viennissä. Kyseisellä säädöksellä pyritään estämään teräksen tuotannossa tarvittavien raaka-aineiden väärinkäyttö ja ylläpitämään kotimaisten teräksen tuotantolaitosten toiminnan vähimmäistaso.

Yhteisö on useita kertoja virallisesti huomauttanut Venäjän federaation viranomaisille, että kyseinen säädös on ristiriidassa terässopimuksen määräysten kanssa, ja pyytänyt poistamaan viipymättä rautaperäisen jätteiden ja romun Venäjältä tapahtuvassa viennissä kannettavat maksut.

Venäjän federaation hallitus jatkoi kuitenkin 28 päivänä lokakuuta 1999 rauta- ja teräsperäisten jätteiden ja romun viennissä kannettavan tullin käyttöönotosta annetun säädöksen voimassaoloa uudella kuuden kuukauden jaksolla.

Kumppanuus- ja yhteistyösopimuksen 107 artiklan 2 kohdassa vahvistetaan menettely, joka antaa sopimuspuolelle mahdollisuuden ryhtyä aiheellisiin toimiin katsoessaan toisen sopimuspuolen jättäneen täyttämättä jonkun sopimuksesta johtuvan velvollisuuden. Tämän perusteella yhteisö on reagoinut tähän terässopimuksen määräyksen pysyvään rikkomiseen alentamalla 12 prosentilla vuoden 2000 määrällisiä rajoituksia terässopimuksessa alunperin säädetyistä tasoista.

Venäjän federaation hallitus pidensi 15 päivänä huhtikuuta 2000 yhteisön kiistämän toimenpiteen voimassaolon määräämättömäksi ajaksi.

Koska tämän riidan ratkaisemisessa ei ole edistytty, komission on aiheellista jatkaa vastatoimenpidettään alentamalla vuoden 2001 määrällisiä rajoituksia 12 prosentilla terässopimuksessa alunperin säädetyistä tasoista.

Luonnos KOMISSION PÄÄTÖS Venäjän federaatiosta tuotavia tiettyjä terästuotteita koskevien tiettyjen rajoitusten hallinnosta 12 päivänä syyskuuta 1997 tehdyn komission päätöksen N:o 2136/97/EHTY muuttamisesta

EUROOPAN YHTEISÖJEN KOMISSIO, joka

ottaa huomioon Euroopan hiili- ja teräsyhteisön perustamissopimuksen ja erityisesti sen 95 artiklan ensimmäisen kohdan,

on kuullut neuvoa-antavaa komiteaa ja saanut neuvoston yksimielisen puoltavan lausunnon,

sekä katsoo seuraavaa:

(1) Venäjän federaatiosta tuotavia tiettyjä terästuotteita koskevien tiettyjen rajoitusten hallinnosta 12 päivänä syyskuuta 1997 tehdyllä komission päätöksellä N:o 2136/97/EHTY [1], sellaisena kuin se on muutettuna päätöksellä N:o 2124/98/EHTY [2] ja N:o 659/2000/EHTY [3], pannaan yhteisön lainsäädännöstä täytäntöön Euroopan hiili- ja teräsyhteisön ja Venäjän federaation välillä tiettyjen terästuotteiden kaupasta tehdyn sopimuksen [4], jäljempänä 'terässopimus', määräykset. Tämä sopimus on osa yleisempää kumppanuus- ja yhteistyösopimusta kumppanuuden perustamisesta Euroopan yhteisöjen ja niiden jäsenvaltioiden sekä Venäjän federaation kesken, jäljempänä 'kumppanuus- ja yhteistyösopimus' [5], kuten asiasta määrätään viimeksi mainitun sopimuksen 21 artiklassa.

[1] EYVL L 300, 4.11.1997, s. 15.

[2] EYVL L 268, 3.10.1998, s. 31.

[3] EYVL L 80, 31.3.2000, s. 13.

[4] Komission päätös 12.9.1997 (EYVL L 300, 4.11.1997, s. 51).

[5] EYVL L 327, 28.11.1997, s. 3.

(2) Terässopimukseen on liitetty useita julistuksia, jotka ovat sen erottamaton osa. Erityisesti julistuksessa nroo 3 määrätään, että sopimuksen yhteydessä sopimuspuolet sopivat siitä, että ne eivät sovella toisen sopimuspuolen suhteen määrällisiä rajoituksia, tulleja, maksuja tai muita samankaltaisia toimenpiteitä yhdistetyn nimikkeistön nimikkeeseen 7204 kuuluvien rautaperäisten jätteiden ja romun vientiin.

(3) Viimeksi mainitun sopimuksen riitojen ratkaisuun ja kaupallisiin seuraamuksiin liittyviä menettelyjä voidaan näin ollen soveltaa terässopimuksen soveltamisalaan kuuluvilla aloilla. Kumppanuus- ja yhteistyösopimuksen 107 artiklan 2 kohdassa säädetään muun muassa, että "jos jompikumpi sopimuspuoli katsoo, että toinen sopimuspuoli ei täytä tästä sopimuksesta johtuvia velvollisuuksiaan, se voi toteuttaa aiheellisia toimenpiteitä". Ennen näiden toimenpiteiden toteuttamista, lukuun ottamatta erityisen kiireellisiä tapauksia, sen on annettava yhteistyöneuvostolle kaikki asiaa koskevat tiedot tilanteen perusteellista tarkastelua varten molemmin puolin hyväksyttävissä olevan ratkaisun saavuttamiseksi.

(4) Venäjän federaation hallitus antoi 16 päivänä huhtikuuta 1999 säädöksen [6], jolla otettiin käyttöön kuudeksi kuukaudeksi 15 prosentin tulli (yhdessä 15 euroa tonnilta -vähimmäismäärän kanssa) rauta- ja teräsperäisten jätteiden ja romun viennissä. Kyseisellä säädöksellä pyritään estämään teräksen tuotannossa tarvittavien raaka-aineiden väärinkäyttö ja ylläpitämään kotimaisten teräksen tuotantolaitosten toiminnan vähimmäistaso. Venäjän federaation hallitus jatkoi 28 päivänä lokakuuta 1999 [7] rauta- ja teräsperäisten jätteiden ja romun viennissä kannettavan tullin käyttöönotosta annetun säädöksen voimassaoloa uudella kuuden kuukauden jaksolla.

[6] Venäjän federaation hallituksen päätös nro 441, 16.4.1999.

[7] Venäjän federaation hallituksen päätös nro 1198, 28.11.1999.

(5) Edellä mainituilla säädöksillä pyritään rajoittamaan asianomaisten tuotteiden vientiä Venäjän federaatiosta, mistä syystä ne aiheuttavat välillisesti vahinkoa yhteisön terästeollisuudelle.

(6) Terässopimuksella ja kumppanuus- ja yhteistyösopimuksella perustetuissa eri elimissä yhteisö on virallisesti useita kertoja kiinnittänyt Venäjän viranomaisten huomiota tämän säädöksen ja terässopimuksen määräysten ristiriitaisuuteen ja vaatinut Venäjän rauta- peräisten jätteiden ja romun viennistä kannettavien verojen välitöntä poistamista.

(7) Koska mikään näistä neuvotteluista ei ole johtanut sopimuspuolten hyväksymään ratkaisuun, yhteisö pitää asianmukaisia kaupan vastatoimia välttämättöminä niin kaunan kuin Venäjän federaatio pitää voimassa tätä terässopimuksen määräysten vastaista pysyvää toimenpidettä. Kumppanuus- ja yhteistyösopimuksen 107 artiklan 2 kohdassa tarkoitetun menettelyn mukaisesti yhteisö on vuoden 2000 osalta alentanut Venäjän federaation alkuperää olevien eräiden terästuotteiden [8] tuontiin sovellettavia määrällisiä rajoituksia 12 prosentilla päätöksen N:o 2196/97/EHTY IV liitteessä vahvistetuista määristä. Tämä vähennys on suhteutettu mainittuun sopimuksen rikkomiseen.

[8] Komission päätös n:o 659/2000/EHTY, 30.3.2000 (EYVL L 80, 31.3.2000, s. 13).

(8) Venäjän federaation hallitus pidensi 15. huhtikuuta 2000 yhteisön kiistämän toimenpiteen voimassaoloa määräämättömäksi ajaksi [9].

[9] Venäjän federaation hallituksen päätös nro 351, 15.4.2000.

(9) Koska tämän riidan ratkaisussa ei ole edistytty, komission on aiheellista jatkaa vastatoimenpidettään ja alentaa vuoden 2001 osalta Venäjän federaation alkuperää olevien tiettyjen terästuotteiden yhteisöön suuntautuvaan tuontiin sovellettavia määrällisiä rajoituksia 12 prosentilla terässopimuksessa alunperin säädetyistä tasoista.

ON TEHNYT TÄMÄN PÄÄTÖKSEN:

1 artikla

Korvataan Venäjän federaatiosta tuotavia tiettyjä terästuotteita koskevien tiettyjen rajoitusten hallinnosta tehdyn komission päätöksen N:o 2136/97/EHTY liitteessä IV vuodelle 2001 vahvistetut määrälliset rajoitukset tämän päätöksen liitteessä olevilla määrällisillä rajoituksilla.

2 artikla

Komissio toteuttaa asianmukaiset toimenpiteet tämän päätöksen kumoamiseksi, kun Venäjän federaatio on puolestaan toteuttanut tarvittavat toimenpiteet noudattaakseen tiettyjen terästuotteiden kaupasta tehdyn Euroopan hiili- ja teräsyhteisön ja Venäjän federaation sopimuksen yhteisen julistuksen N:o 3 mukaisia velvoitteita.

3 artikla

Tämä päätös tulee voimaan sitä päivää seuraavana päivänä, jona se julkaistaan Euroopan yhteisöjen virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.

Tehty Brysselissä

Komission puolesta

Komission jäsen

LIITE

(tonnia)

Tuote // 2001

SA. Litteät tuotteet //

SA1. Kelat // 206 459

SA1a. Uudelleenvalssaukseen tarkoitetut kuumavalssatut kelat // 407 495

SA2. Raskaat levyt // 30 961

SA3. Muut litteät tuotteet // 28 125

SB Pitkät tuotteet //

SB1. Tangot // 11 941

SB2. Valssilanka // 27 862

SB3. Muut pitkät tuotteet // 103 840

RAHOITUSSELVITYS

1. BUDJETTIKOHTA

12 luku

2. OIKEUSPERUSTA

EHTY:n perustamissopimuksen 95 artikla ja EY:n perustamissopimuksen 133 artikla.

3. TOIMENPITEEN NIMI

Komission päätös Venäjän federaatiosta tuotavia tiettyjä terästuotteita koskevien tiettyjen rajoitusten hallinnosta 12 päivänä syyskuuta 1997 tehdyn komission päätöksen N:o 2136/97/EHTY muuttamisesta.

4. TAVOITE

Koska Venäjän federaatio toimii jatkuvasti tiettyjen terästuotteiden kauppaa koskevan kahdenvälisen sopimuksen määräysten vastaisesti, yhteisö pidentää tätä koskevaa vastatoimenpidettään vuodeksi 2001.

5. LASKENTAMENETELMÄ

Yhteisöön tuotaviin asianomaisiin tuotteisiin sovellettavien määrällisten rajoitusten alentaminen 12 prosentilla terässopimuksessa alunperin säädetyistä tasoista vastaa terästuotteiden (joiden hinnat ovat 190 - 450 euroa tonnilta) tuonnin vähentämistä noin 131 000 tonnilla.

Kyseisiin tuotteisiin vuonna 2001 sovellettavat tullit ovat yleensä 1,2 - 1,7 prosenttia. Sovellettaessa keskimääräistä tullia tuomatta jääviin tosiasiallisiin määriin yhteisö menettää teoriassa noin 440 000 euroa tullituloja.